SKRIFTLIG FORESPØRGSEL E-1552/02

af Roberta Angelilli (UEN) til Kommissionen

(3. juni 2002)

Om: Beskyttelse af den italienske musikproduktion

I de seneste år er der i hele Europa konstateret en betydelig forøgelse i piratkopiering på industrielt plan af musik-CD'er. I Italien har plademarkedet f.eks. i 2001 mistet 9,3 %, og i de første måneder af 2002 synes denne nedgang endog at ligge på mellem 15 og 20 %. Mens de mest succesrige produktioner indtil for 5 år siden blev solgt i gennemsnitligt 700 000 800 000 eksemplarer, når de i dag ikke op over 400 000 eksemplarer. Dette fænomen skyldes i betydeligt omfang dels den store udbredelse af kvalitativ højtudviklet reproduktionsteknologi og dels udbredelsen af Internet, hvorfra man kan finde, downloade og uden problemer kopiere store mængder musikfiler, herunder særlig Mp3. Denne udvikling går ikke blot alvorligt ud over pladeselskaber og kunstnere, men også over plademarkedets evne til at investere midler og skabe beskæftigelse. Trods de gældende nationale lovgivninger om beskyttelse af ophavsret, bliver dette fænomen tilsyneladende ikke bekæmpet effektivt.

Kan Kommissionen på denne baggrund oplyse følgende:

1. Findes der direktiver, undersøgelser eller dokumenter om beskyttelse af ophavsretten generelt og specifikt inden for musikken?

2. Findes der undersøgelser eller dokumenter om piratkopiering via Internettet?

3. Har Kommissionen påtænkt initiativer med henblik på at ensrette den europæiske lovgivning til beskyttelse af ophavsrettigheder og til bekæmpelse af piratkopiering?

4. Hvorledes bedømmer Kommissionen generelt dette fænomen?

Svar afgivet på Kommissionens vegne af Frederik Bolkestein

(9. juli 2002)

1. Kommissionen henviser til den rådføringsproces om dette emne, der er iværksat ved hjælp af grønbogen Bekæmpelse af varemærkeforfalskning og piratkopiering i det indre marked af 15. oktober 1998(1). Piratkopiering af musik var blandt de mange emner, der blev behandlet i grønbogen. Kommissionen vedtog derefter en meddelelse i november 2000(2), hvori den varslede en række praktiske foranstaltninger med henblik på at styrke og forbedre bekæmpelsen af varemærkeforfalskning og piratkopiering i det indre marked.

2. Som led i denne handlingsplan iværksatte Kommissionen en undersøgelse vedrørende en metode til indsamling, analysering og sammenligning af data i det indre marked. Især det sidstnævnte er af stor betydning for at komme frem til pålidelige tal, hvormed de berørte parter, medlemsstaterne og Kommissionen kan definere og iværksætte passende foranstaltninger til bekæmpelse af varemærkeforfalskning og piratkopiering. Denne undersøgelse er meget vidtrækkende og vil omfatte forskellige aspekter af piratvirksomhed via Internet. Resultaterne af undersøgelsen forventes at foreligge i juli 2002.

3. Det vigtigste initiativ i forbindelse med denne handlingsplan er et forslag til direktiv, der skal harmonisere medlemsstaternes lovgivninger vedrørende midler til håndhævelse af intellektuelle ejendomsrettigheder. Man håber, at Kommissionen vil kunne vedtage dette forslag i løbet af indeværende år. Ud over det nævnte direktiv erindrer Kommissionen også om de eksisterende fællesskabsbestemmelser i forbindelse med copyright og tilknyttede rettigheder. Navnlig Europa-Parlamentets og Rådets direktiv 2001/29/EF af 22. maj 2001 om harmonisering af visse aspekter af ophavsret og beslægtede rettigheder i informationssamfundet(3) og Rådets direktiv 92/100/EØF af 19. november 1992 om udlejnings- og udlånsrettigheder samt om visse andre ophavsretsbeslægtede rettigheder i forbindelse med intellektuel ejendomsret(4) indeholder allerede visse bestemmelser, der er vigtige elementer i bekæmpelsen af piratvirksomhed.

4. Kommissionen tager piratkopiering af musik meget alvorligt. Varemærkeforfalskning og piratkopiering har en negativ indflydelse på det indre markeds funktion og udgør en risiko for innovation, kreativitet, beskæftigelse og konkurrencedygtighed. Kommissionen er overbevist om, at disse initiativer vil kunne styrke bekæmpelsen af piratkopiering af musik, også i et digitalt miljø.

(1) KOM(98) 569 endelig udg.

(2) KOM(2000) 789 endelig udg.

(3) EFT L 167 af 22.6.2001.

(4) EFT L 346 af 27.11.1992.